বিরোধীদের প্রশ্নের উত্তর দিতে গিয়ে আজ নোটবাতিলের সুফল বর্ণনা করলেন অরুণ জেটলি। নোটবাতিল পর্বে অনেক দুর্ভোগ পোহাতে হচ্ছে দেশের মানুষকে। কিন্তু কী উপকার পাবে দেশবাসী? এই প্রশ্ন বার বার উঠেছে। মঙ্গলবার তা স্পষ্ট করলেন কেন্দ্রীয় অর্থমন্ত্রী অরুণ জেটলি। তার আগে কংগ্রেস জমানার তুমুল নিন্দাও করেন তিনি।
জেটলি বলেন, নোটবাতিল নিয়ে কংগ্রেস অস্বস্তিতে কারণ, ‘কেচ্ছা’-র রেকর্ড রয়েছে তাদের। টুজি স্পেকট্রাম থেকে কয়লা ব্লক, কমনওয়েলথ থেকে অগুস্তা ওয়েস্টল্যান্ড কেলেঙ্কারিরও উল্লেখ করেন জেটলি। তাঁর দাবি, মোদী সরকারের দুর্নীতি বিরোধী অভিযানের অঙ্গ হিসেবেই নোটবাতিল করা হয়েছে। সেই সঙ্গেই তিনি জানান, বাজারে বড় নোটের পরিমাণ বেশি হওয়াতেই কালো টাকার রমরমা বাড়ে। আর ইউপিএ জমানাতেই বাজারে বড় নোটের পরিমাণ ৩৬ শতাংশ থেকে ৮০ শতাংশ করা হয়।
জেনে নিন, নোটবাতিলের কী কী সুবিধা দেশ পাবে বলে মনে করছেন জেটলি। এ দিন সংসদে তাঁর বক্তব্য থেকে স্পষ্ট হয়েছে এমন ১০টি তথ্য তুলে ধরা হল এখানে—
১। ৫০০ ও ১০০০ টাকার নোটবাতিলের ফলে ভারতের মতো উন্নয়নশীল অর্থনীতিকে আরও এগিয়ে দেবে।
২। লেসক্যাশ অর্থনীতি এবং ডিজিটাল পেমেন্টস দেশের কর বাবদ আয় বাড়াবে।
৩। প্যান জমা দেওয়া ব্যাঙ্ক অ্যাকাউন্টের মাধ্যমে ডিজিটাল লেনদেনের ফলে দেশে দুর্নীতি কমবে।
৪। নগদ টাকার যেমন অর্থনৈতিক দায় রয়েছে, তেমনই সামাজিক দায়ও রয়েছে। সেই দায় থেকে মুক্তি পাবে দেশ। নগদ টাকা নিয়ে সামাজিক অনিয়ম কমবে। নগদ টাকার ব্যবহার কমে গেলে ঘুষ দেওয়া-নেওয়ার প্রবণতা কমবে। সামাজিক দুর্নীতি থেকে মুক্তি পাবে দেশ।
৫। নোটবাতিলের ফলে বাড়িতে বাড়িতে জমে থাকা একটা বড় অঙ্কের টাকা ব্যাঙ্কিং ব্যবস্থায় এসেছে। এর থেকে কর আদায় হবে।
৬। আগামী দিনে দেশে ডিজিটাল লেনদেন বাড়বে। তার ফলেও কর বাবদ আয় বাড়বে। কর ফাঁকির সুযোগ কমবে।
৭। ছোট ব্যবসায়ীরাও ব্যাঙ্কের মাধ্যমে লেনদেন করলে প্রত্যক্ষ করের মতো পরোক্ষ কর আদায়ও বাড়বে।
৮। ব্যাঙ্কের হাতে অনেক টাকা। সাধারণ মানুষের জমা করা এই টাকা থেকে দেশের মানুষকে অনেক কম সুদে ঋণ দেওয়া যাবে।
৯। জাল নোট দেশের অর্থনীতির ক্ষেত্রে বড় বিপদ। নোটের ব্যবহার কমে গেলে সেই বিপদ থেকেও অনেকাংশেই মুক্তি পাবে দেশ।
১০। নগদ টাকার মাধ্যমেই দেশে জঙ্গিদের মদত দেওয়া হয়। ডিজিটাল লেনদেন বাড়লে জঙ্গি তৎপরতা কমবে দেশে।